b'\n_START_ARTICLE_\nChanel No. 5\n_START_SECTION_\nIstoric\n_START_PARAGRAPH_\nCreat de casa de design Chanel \xc3\xaen anul 1921, Chanel No.5 este clasificat ca un parfum rafinat, u\xc8\x99or \xc8\x99i floral. Aceast\xc4\x83 esen\xc8\x9b\xc4\x83 feminin\xc4\x83 de\xc8\x9bine un amestec de flori moderne \xc8\x99i note echilibrate. Notele de v\xc3\xa2rf provin din ylang ylang \xc8\x99i neroli (al c\xc4\x83rui miros seam\xc4\x83n\xc4\x83 cu cel de portocal\xc4\x83), iar cele intermediare sunt extrase din trandafiri \xc8\x99i iasomie. Notele de baz\xc4\x83 sunt cele care fac diferen\xc8\x9ba major\xc4\x83, \xc3\xaemprumut\xc3\xa2nd for\xc8\x9ba aromelor de lemn de santal \xc8\x99i vanilie. _NEWLINE_Chanel No.5 este, prin excelen\xc8\x9b\xc4\x83, simbol al feminit\xc4\x83\xc8\x9bii: un miros tulbur\xc4\x83tor, frumos \xc8\x99i de nedefinit, atemporal \xc8\x99i misterios, sofisticat, elegant \xc8\x99i m\xc3\xa2ng\xc3\xa2ietor. Atribut abstract al frumuse\xc8\x9bii, el retr\xc4\x83ie\xc8\x99te emo\xc8\x9bia, fiorul pe care \xc3\xael degaj\xc4\x83 pielea \xc3\xaenc\xc4\x83lzit\xc4\x83 de soarele de var\xc4\x83 torid\xc4\x83 sau m\xc3\xa2ng\xc3\xa2ierea de m\xc4\x83tase a unei nop\xc8\x9bi fierbin\xc8\x9bi. Se spune c\xc4\x83 este parfumul care poate fi purtat oriunde, oric\xc3\xa2nd. Coco Chanel \xc8\x99i-a dorit o not\xc4\x83 care s\xc4\x83 reprezinte femeia, iar atunci c\xc3\xa2nd designerul de parfumuri, Ernest Beaux, care lucrase ca parfumier pentru \xc8\x9barii Rusiei, i-a prezentat acesteia o compozi\xc8\x9bie de 5 arome, alegerea a fost mai mult dec\xc3\xa2t simpl\xc4\x83. C\xc3\xa2t despre nume, \xc3\xaent\xc3\xa2mpl\xc4\x83tor sau nu, num\xc4\x83rul preferat al designerului de mod\xc4\x83 era 5. _NEWLINE_C\xc3\xa2nd Ernest a \xc3\xaentrebat-o ce nume va purta parfumul, aceasta i-a r\xc4\x83spuns c\xc4\x83 va fi pur \xc8\x99i simplu Chanel No.5, pentru c\xc4\x83 \xc3\xael va lansa pe 5 mai, \xc3\xaen speran\xc8\x9ba c\xc4\x83 aceast\xc4\x83 coinciden\xc8\x9b\xc4\x83 \xc3\xaei va purta noroc. Dup\xc4\x83 cum s-a v\xc4\x83zut mai t\xc3\xa2rziu, Chanel No.5 a fost un succes imens.\n_START_SECTION_\nForma sticlei\n_START_PARAGRAPH_\nPrimul model al sticlu\xc8\x9bei a fost realizat chiar de Chanel, cre\xc3\xa2nd o schi\xc8\x9b\xc4\x83 foarte simpl\xc4\x83, care s\xc4\x83 se remarce tocmai prin liniile clasice. Coco Chanel l-a ales ca produc\xc4\x83tor \xc8\x99i distribuitor al parfumurilor sale pe Pierre Wertheimer, un celebru om de afaceri \xc8\x99i proprietar al Companiei Bourjois. Exist\xc4\x83 o legend\xc4\x83, o poveste, despre faptul c\xc4\x83 madame Coco Chanel a creat forma primei sticle de parfum Chanel No.5 dup\xc4\x83 cea a locului \xc3\xaen care \xc8\x99i-a tr\xc4\x83it via\xc8\x9ba - Place Vendome din Fran\xc8\x9ba. Primul parfum abstract glamouros, Chanel No.5 este mereu la mod\xc4\x83 \xc8\x99i nu se supune selec\xc8\x9biei tendin\xc8\x9belor de sezon, pentru c\xc4\x83, mereu actual, este deasupra lor.\n_START_SECTION_\nImaginea Chanel\n_START_PARAGRAPH_\nActri\xc8\x9ba Nicole Kidman a fost aleas\xc4\x83 pentru a \xc3\xaentruchipa noua imagine a faimosului parfum Chanel No.5, \xc3\xaen cadrul campaniei publicitare din 2004, a anun\xc8\x9bat Casa Chanel. Nicole Kidman, care este de origine australian\xc4\x83, de\xc8\x9bin\xc4\x83toarea Premiului Oscar pe 2003 pentru rolul din pelicula The Hours, a fost aleas\xc4\x83 \xe2\x80\x9epentru elegan\xc8\x9ba sa excep\xc8\x9bional\xc4\x83 \xc8\x99i capacitatea ei de a \xc3\xaencarna spiritul \xc8\x99i modernitatea Casei Chanel\xe2\x80\x9d, se arat\xc4\x83 \xc3\xaentr-un comunicat al firmei.  Chanel No.5, creat \xc3\xaen 1921 este \xc8\x99i ast\xc4\x83zi cel mai v\xc3\xa2ndut parfum din lume. Coco Chanel a fost prima persoan\xc4\x83 care a reprezentat imaginea parfumului, dar cea mai bun\xc4\x83 ambasadoare, f\xc4\x83r\xc4\x83 contract, a parfumului a fost Marilyn Monroe care, \xc3\xaen 1955, la \xc3\xaentrebarea ziari\xc8\x99tilor, ce poart\xc4\x83 noaptea, a r\xc4\x83spuns: \xe2\x80\x9eC\xc3\xa2teva pic\xc4\x83turi de Chanel No 5\xe2\x80\x9d.\n_START_SECTION_\nSpot-urile Chanel\n_START_PARAGRAPH_\nReclamele la acest parfum au reu\xc8\x99it c\xc4\x83 capteze aten\xc8\x9bia de fiecare dat\xc4\x83. Parfumul a devenit de mult un clasic, cucere\xc8\x99te \xc8\x99i uime\xc8\x99te, transform\xc3\xa2nd Scufi\xc8\x9ba Ro\xc8\x99ie \xc3\xaentr-o z\xc3\xa2n\xc4\x83 plin\xc4\x83 de farmec \xc8\x99i gra\xc8\x9bie, fiind cu mult mai eficient dec\xc3\xa2t bagheta magic\xc4\x83. Folosirea din abunden\xc8\x9b\xc4\x83 a galbenului \xc8\x99i auriului \xc3\xaen aceste reclame este acela de a aduce un plus de energie \xc8\x99i \xc3\xaen acela\xc8\x99i timp un stimulent. Prin urmare, pentru a atrage aten\xc8\x9bia \xc8\x99i a r\xc4\x83m\xc3\xa2ne definitiv \xc3\xaen mentalul colectiv, parfumul vizeaz\xc4\x83 prin instrumentarul publicitar exact acele teritorii ideologice care \xc3\xael pot transforma \xc3\xaen punct de referin\xc8\x9b\xc4\x83 pentru recunoa\xc8\x99terea valorizant\xc4\x83. _NEWLINE_Fiind o marc\xc4\x83 destinat\xc4\x83 femeilor, Chanel a \xc3\xaencercat s\xc4\x83 ofere prin imaginea publicitar\xc4\x83, nu at\xc3\xa2t un instrumentar de lucru, c\xc3\xa2t mai ales o ideologie creativ\xc4\x83. Indiferent de perioada de expunere, campaniile acestei case de mod\xc4\x83 s-au adresat unei femei complet independente, sigur\xc4\x83 pe atributele sale, \xc8\x99tiind s\xc4\x83 \xc3\xae\xc8\x99i speculeze sexualitatea pentru a atrage centrul de aten\xc8\x9bie asupra propriei personalit\xc4\x83\xc8\x9bi. Spotul reu\xc8\x99e\xc8\x99te s\xc4\x83 inspire veselie \xc8\x99i bucuria de a tr\xc4\x83i.'